FN พุ่งกระฉูด 24% แรงในรอบ 1 ปี 8 เดือน คาดเก็งกำไรหลังหุ้นเป็นขาลงมานาน
FN พุ่งกระฉูด 24% แรงในรอบ 1 ปี 8 เดือน คาดเก็งกำไรหลังหุ้นเป็นขาลงมานาน โดย ณ เวลา 15.25 น. อยู่ที่ระดับ 3.06 บาท บวก 0.60 บาท หรือ 24.39% ด้วยมูลค่าซื้อขาย 19.48 ล้านบาท
10 ก.ค. 2561

ผู้สื่อข่าวรายงานว่า บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ณ เวลา 15.25 น. อยู่ที่ระดับ 3.06 บาท บวก 0.60 บาท หรือ 24.39% ด้วยมูลค่าซื้อขาย 19.48 ล้านบาท ราคาหุ้นพุ่งแรงในรอบ 1 ปี 8 เดือน หรือคาดนักลงทุนเก็งกำไรหลังหุ้นทำนิวโลว์ตั้งแต่เข้าตลาดฯเมื่อวันที่  14 พ.ย.2559

อนึ่งก่อนหน้านี้นายเบญจ์เยี่ยม ส่งวัฒนา ประธานเจ้าหน้าที่บริหาร เปิดเผยว่า บริษัทปรับลดเป้ารายได้ปีนี้ลงเหลือใกล้เคียงกับปีก่อนที่ 1,101.71 ล้านบาท จากเดิมที่คาดว่าจะเติบโตได้ 9-10% หลังจากไตรมาสแรกยอดขายชะลอตัว เนื่องจากกำลังซื้อของประชาชนที่ยังคงไม่ดีนัก รวมถึงจากเดิมที่บริษัทฯเน้นการขายสินค้าแบรนด์ของตัวเองเป็นหลัก ทำให้ลูกค้าไม่หลากหลาย
แต่อย่างไรก็ตาม ในปีนี้บริษัทจะปรับกลยุทธ์ภายในใหม่เพื่อสนับสนุนยอดขายให้เติบโตได้ในระยะยาว ด้วยการเพิ่มสินค้าแบรนด์อื่น โดยเฉพาะสินค้าแบรนด์ต่างประเทศ (international brand) เช่น เสื้อผ้า ของใช้ต่างๆ เพื่อนำมาจำหน่ายมากขึ้น ซึ่งปัจจุบันบริษัทฯอยู่ระหว่าเจรจากับตัวแทนจำหน่าย 2-3 กลุ่ม ซึ่งมีสินค้าในมือกลุ่มละ 3-5 แบรนด์ โดยแต่ละกลุ่มคาดว่าจะใช้เวลาเตรียมการอย่างน้อย 3 เดือน
นอกจากนี้ ยังมีการเจรจากับแบรนด์อาหารหลายๆ ราย ทั้งรายเดิมที่เคยเปิดร้านในสาขาของ FN แล้วบางสาขา ให้เข้ามาเปิดร้านในสาขาอื่นๆ เพิ่มเติม และนำแบรนด์ร้านอาหารใหม่ๆ เข้ามาเพิ่ม โดยบริษัทคาดหวังสัดส่วนรายได้จากสินค้าแบรนด์อื่นๆ นอกเหนือจากเฮ้าส์แบรนด์เพิ่มขึ้นเป็น 40-45% ภายในปี 62 จาก ณ สิ้นปี 60 อยู่ที่ 30%
สำหรับแผนการลงทุนปีนี้ บริษัทยังคงงบลงทุนไว้ที่ราว 300 ล้านบาทเพื่อใช้ขยายสาขาใหม่อีก 2 แห่ง และใช้ปรับปรุงสาขาเดิม รวมถึงจะใช้ลงทุนติดตั้งโซลาร์รูฟท็อปบนหลังคา 2 สาขา ได้แก่ สาขาที่ จ.พระนครศรีอยุธยา กำลังการผลิตรวม 640 กิโลวัตต์ คาดว่าจะเริ่มจ่ายไฟฟ้าเข้าสู่ระบบได้ในช่วงไตรมาส 2/61 และอีก 1 สาขา ยังอยู่ระหว่างการพิจารณาสถานที่ที่เหมาะสม ซึ่งจะเปิดให้ผู้ประกอบการโซลาร์รูฟท็อปเข้ามาแข่งขันทางด้านราคา คาดว่าจะเห็นความชัดเจนได้ในเร็ว ๆ นี้ ทั้งนี้ เบื้องต้นคาดว่าการติดตั้งแผงโซลาร์บนหลังคาสาขาของบริษัทจะช่วยลดต้นทุนค่าไฟฟ้าลงราว 2 แสนบาทต่อเดือนต่อสาขา
ปัจจุบัน FN มีจำนวนสาขาทั้งสิ้น 10 แห่ง ได้แก่ เพชรบุรี กาญจนบุรี พัทยา ปากช่อง สิงห์บุรี หัวหิน ศรีราชา พระนครศรีอยุธยา หาดใหญ่ และ ฉะเชิงเทราที่เพิ่งเปิดให้บริการ